KIRJALLINEN KYSYMYS E-0383/00 esittäjä(t): Juan Ojeda Sanz (PPE-DE) komissiolle. Moottoriajoneuvojen mukauttaminen tekniseen kehitykseen.



Virallinen lehti nro 330 E , 21/11/2000 s. 0147 - 0148



KIRJALLINEN KYSYMYS E-0383/00 esittäjä(t): Juan Ojeda Sanz (PPE-DE) komissiolle (14. helmikuuta 2000) Aihe: Moottoriajoneuvojen mukauttaminen tekniseen kehitykseen Euroopan yhteisön liittyminen neuvoston päätöksellä Yhdistyneiden kansakuntien Euroopan talouskomission sopimukseen ajoneuvoihin sovellettavien teknisten vaatimusten hyväksymisestä (tunnettu paremmin vuoden 1958 tarkistettuna sopimuksena) merkitsi selvää edistystä kohti vakaaseen poliittiseen sitoumukseen poistaa nykyiset, teknisluonteiset kauppaesteet Euroopan unionista. Selittämättömästä syystä johtuen liittyminen on toteutettu kuitenkin vain osittain, koska liittymisasiakirjaan ei ole sisällytetty kaikkia säännöksiä, jotka tähän sopimukseen sisältyivät liitteinä liittymisasiakirjan allekirjoitushetkellä 27. marraskuuta 1997. Lisäksi tämän jälkeen laadittujen säännösten määrä on lisääntynyt, joten tällä alalla ei voida puhua täydellisestä mukauttamisesta tekniseen kehitykseen. Aikooko Euroopan komissio täydentää vuonna 2000 tätä luetteloa, jotta liittymisasiakirjaan sisällytettäisiin kaikki vuoden 1958 tarkistetun sopimuksen säännökset, jotka siihen eivät vielä sisälly? Onko tälle täydentämiselle olemassa juridista tai teknistä estettä? Erkki Liikasen komission puolesta antama vastaus (29. maaliskuuta 2000) Euroopan yhteisöstä tuli Yhdistyneiden Kansakuntien Euroopan talouskomission vuoden 1958 tarkistetun sopimuksen sopimuspuoli 27 päivänä marraskuuta 1997 tehdyllä neuvoston päätöksellä 97/836/EY. Liittyessään tähän sopimukseen yhteisö rajoitti liittymisensä sopimuksen liitteenä olevien 78 säännön tunnustamiseen. On sovittu, että yhteisöä sitovat YK:n Euroopan talouskomission säännöt julkaistaan Euroopan yhteisöjen virallisessa lehdessä ennen niiden voimaantuloa. Siihen asti jäsenvaltiot hyväksyvät myös muiden sopimuspuolten antamia hyväksyntiä sekä antavat hyväksyntiä näiden sääntöjen mukaisesti. Useat säännöt ovat säilyneet muuttumattomina yhteisön liityttyä YK:n Euroopan talouskomission vuoden 1958 tarkistettuun sopimukseen. Uusia YK:n Euroopan talouskomission sääntöjä voidaan hyväksyä vasta, kun neuvosto on ensin hyväksynyt ne komission ehdotuksesta ja parlamentin suostumuksen saatuaan. Neuvostossa on parhaillaan tutkittavana useita YK:n Euroopan talouskomission uusia sääntöluonnoksia, jotka yhteisön on tarkoitus tunnustaa. On myös muistettava, että parlamentti on antanut suostumuksena kahteen niistä. Niiden YK:n Euroopan talouskomission nykyisten sääntöjen osalta, joita yhteisö ei tunnustanut liittyessään vuoden 1958 tarkistettuun sopimukseen, on korostettava, että komissio aikoo vähitellen antaa neuvostolle ja Euroopan parlamentille ehdotuksia yhteisön liittymisestä jäljellä oleviin sääntöihin. Liittyessään YK:n Euroopan talouskomission vuoden 1958 tarkistettuun sopimukseen yhteisö itse asiassa jo tarkasteli näitä 31 sääntöä, joita YK:n Euroopan talouskomission on mukautettava tekniikan kehitykseen ennen kuin yhteisö voi liittyä niihin. Tätä mukautustyötä tehdään parhaillaan YK:n Euroopan talouskomission työryhmissä. Heti kun työ on saatu päätökseen, komissio tekee tarvittavat ehdotukset. On myös muistutettava, että yhteisö on osallistunut aktiivisesti YK:n Euroopan talouskomission päätöksentekoon niiden sääntöjen muuttamisen osalta, joihin se on liittynyt. Marraskuusta 1998 lokakuuhun 1999 yhteisön hyväksyikin noin 30 muutosta tunnustamiinsa YK:n Euroopan talouskomission sääntöihin. Avoimuuden vuoksi komissio tutkii mahdollisuutta laatia rekisteri, josta näkyisi YK:n Euroopan talouskomission sääntöjen soveltamistilanne yhteisössä